**ДО**

**ОБЩИНСКИ СЪВЕТ РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**Относно:** Даване на съгласие за участие на Община Русе като член в Асоциация на българските градове и региони (АБГР)

**УВАЖАЕМИ ОБЩИНСКИ СЪВЕТНИЦИ,**

Към Община Русе е отправена покана за членство от г-н Ергин Емин, Председател на Управителния съвет на Асоциация на българските градове и региони.

Асоциация на българските градове и региони е организация с идеална цел, чиято дейност е насочена към развитие на местното самоуправление в градовете и усъвършенстване на регионалната политика в България на основата на европейските ценности. Мисията й е да бъде партньор на национални, международни и европейски институции и организации при разработването и реализацията на национални и европейски политики и програми за развитие на местното и регионалното управление и гарантиране на устойчиво развитие на териториите.

АБГР осъществява дейност с цел подпомагане развитието на местното самоуправление и местната демокрация в градовете; подкрепа на градските власти и администрация за повишаване ефективността на управлението в градовете в интерес на гражданите и в съответствие с европейските ценности и стандарти; създаване на предпоставки за въвеждане на второ ниво на самоуправление в България на равнището на регионите за планиране; създаване на предпоставки за устойчиво развитие на градовете и регионите; подпомагане развитието на регионалната политика на страната с оглед устойчивото развитие на регионите и създаване на оптимална регионална среда за развитие на всички сектори на публичната политика; сътрудничество и партньорство със сродни по предмета на дейност европейски и международни институции и организации с оглед адекватното приобщаване на българските градове и региони към европейската регионална политика.

Право на членство в Асоциацията имат както физически лица, които имат отговорности и работят в сферата на градското местно самоуправление и администрация и регионалната политика, така и юридически лица.

Включването на Община Русе в АБГР ще допринесе за изпълнението на заложените цели и мерки в Плана за интегрирано развитие за периода 2021-2027 г., а именно:

2.3.1. Партньорства за споделяне на ресурси – партньорства с граждани, общности, бизнес, инвеститори, институции

4.3.3. Реализиране на инициативи и партньорства с НПО и в частност с организациите в подкрепа на бизнеса/организациите на работодателите

Приемането на нови членове в АБГР е съгласно чл. 20 от Устава на сдружението, като всеки кандидат подава писмено заявление до Управителния съвет, в което декларира, че е запознат, приема и ще изпълнява разпоредбите на настоящия устав. Необходимо е да бъдат приложени към заявлението и преписи от документите си за регистрация и решенията на управителните си органи за членство в сдружението.

Съгласно чл. 17 и чл. 18 от Устава на АБГР и въз основа на решение на Общото събрание, проведено на 11 април 2024 г., е определена първоначална встъпителна вноска в размер на 120 лв. Годишният членски внос за юридически лица е в размер на 0,06 лв. на жител с постоянен адрес на територията на общината, като плащането се извършва на две вноски при налично решение на съответния Общински съвет и след издаване на фактура от страна на Сдружението. За общини, присъединили се към АБГР през второто полугодие, годишният членски внос се начислява в размер на 50% за съответната година.

При одобрение на членството от Общото събрание на АБГР следва Община Русе да внесе първоначална встъпителна вноска в размер на 120 лв. и годишен членски внос за полугодието на 2025 г. в размер на 5 185,50 лв.

С оглед на гореизложеното и на основание чл. 63, ал. 1 от Правилника за организацията и дейността на Общински съвет Русе, неговите комисии и взаимодействието му с общинската администрация, предлагам на Общински съвет - Русе да вземе следното

**Р Е Ш Е Н И Е:**

На основание чл. 21, ал. 2, във връзка с чл. 21, ал. 1, т. 15 от Закона за местното самоуправление и местната администрация, Общински съвет - Русе реши:

1. Дава съгласие Община Русе да участва като член в сдружение по смисъла на ЗЮЛНЦ – Асоциация на българските градове и региони (АБГР).
2. Определя за делегат Пенчо Милков - кмет на Община Русе, който да представлява общината в Общото събрание на АБГР.
3. При невъзможност за участие на определения по т. 2 делегат в заседание на Общото събрание на АБГР, същият може да упълномощи с изрично писмено пълномощно физическо лице – член на сдружението, да го представлява на едно или неограничен брой общи събрания.

**Приложения:**

1. Писмо от председател на УС на АБГР.
2. Устав на сдружение с нестопанска цел “Асоциация на българските градове и региони“

**С уважение,**

**ПЕНЧО МИЛКОВ**

*Кмет на Община Русе*